සංවර්ධිත රටවල වෛද්‍ය වෘත්තිකයන්ට ලෝක සෞඛ්‍ය සංවිධානයෙන් ලබාදෙන වෘත්තීය පුහුණුව මෙරට වෛද්‍යවරුන්ට ද ලබාදීමට ලෝක සෞඛ්‍ය සංවිධානය අවධානය යොමුකර තිබේ.මෙසේ අවධානය යොමුකර තිබෙන්නේ මෙරට සෞඛ්‍ය ක්‍ෂේත්‍රය ලබා ඇති ගුණාත්මක සංවර්ධනය පිළිබඳව සලකා බැලීමෙන් පසුව බව ලෝක සෞඛ්‍ය සංවිධානයේ අග්නිදිග ආසියානු කලාපීය කාර්යාලයේ වැඩසටහන් කළමනාකාර අධ්‍යක්‍ෂ ආචාර්ය මින්ට් හෙට්වේ මහතා පැවැසුවේය.සෞඛ්‍ය ආරක්ෂණ හා පෝෂණ ඇමැති නිමල් සිරිපාල ද සිල්වා මහතා ලෝක සෞඛ්‍ය සංවිධානයට කළ යෝජනාවකට අනුව මෙසේ අවධානය යොමුකර ඇතැයි ද හෙතෙම කියා සිටියේය.ශ්‍රී ලංකා වෛද්‍ය පරිපාලන නිලධාරීන්ගේ සංගමයේ 17 වැනි වාර්ෂික සමුළුව පසුගියදා බත්තරමුල්ල වෝටර්ස් ඒජ් හෝටලයේ දී පැවැති අවස්ථාවට එක්වෙමින් හෙට්වේ මහතා මේ බව ප්‍රකාශ කෙළේය.